የግል ትምህርት ቤቶች ከአምስት ሺህ በላይ ተማሪዎችን በነፃ እያስተማሩ ነው
አዲስ አበባ፡- የግል ትምህርት ቤቶች ኮቪዲ 19 ወረርሽኝ ያሳደረውን ጫና ማቃለል እንዲቻል አምስት ሺህ 99 ተማሪዎችን በነፃ እያስተማሩ እንደሆነ የአዲስ አበባ ከተማ አስተዳደር ትምህርት፣ ስልጠና ጥራት ሙያ ብቃት ማረጋገጫ ባለስልጣን አስታወቀ። አራት ትምህርት ቤቶችም ርምጃ እንደተወሰደባቸውም ተገልጿል፡፡ 
የባለስልጣኑ ዋና ሥራ አስኪያጅ ወይዘሮ ሸዊት ሻንካ በተለይ ለአዲስ ዘመን እንዳሉት ይሄን ክፉ ጊዜ በመደጋገፍና በመተጋገዝ ማለፍ አስፈላጊ በመሆኑ በከተማው በሁሉም ረገድ እየተደረጉ የሚገኙት ርብርቦች የሚያስመሰግኑ ሲሆኑ፤ በትምህርት ዘርፉም ከወላጅ ኮሚቴዎችና ከትምህርት ቤት አመራሮች ጋር በጋራ ውይይት በኮሮና ወረርሽኙ ምክንያት ገቢያቸው የቀነሰባቸውን ወላጆች በየትምህርት ቤቶች በመለየት ልጆቻቸውን በነፃ እንዲያስተምሩ መደረጉን ተናግረዋል። 
የነፃ ትምህርት ተጠቃሚዎቹም ወንድ ሁለት ሺህ 499 እና ሴት ሁለት ሺህ 600 በድምሩ አምስት ሺህ 99 ተማሪዎች ሲሆኑ፤ ገቢያቸው የነጠፈባቸው በሰባት ክፍለ ከተሞች የሚገኙ ወላጆች መሆናቸውን ገልጸዋል።መንግሥት ያደረጋቸውን ጥሪዎች ጆሮ ሰጥተው በማድመጥ በየተሰማሩባቸው ዘርፎች ለሕብረተሰቡ ችግር የአቅማቸውን አስተዋጽኦ በማበርካት አለኝታነታቸውን ለሚያሳዩ አካላት ምስጋና ሊቸራቸው ይገባልም ነው ያሉት። 
ወይዘሮ ሸዊት እንደተናገሩት፤ በኮሮና ወረርሽኝ ምክንያት ገቢያቸው የተቋረጠባቸው በርካታ የሕብረተሰብ ክፍሎች በመኖራቸው ከዚህ በፊት በግል ትምህርት ቤቶች ልጆቻቸውን ከፍለው ያስተምሩ የነበሩ ወላጆች ያን ማድረግ በማይችሉበት ሁኔታ ላይ ይገኛሉ።በዚህ የተነሳም በርካታ ወላጆች ቅሬታ አቅርበው ነበር።በመሆኑም መንግሥት ከትምህርት ቤቶች ነባራዊ ሁኔታ ላይ በመመስረትና ከወላጆች ጋር መግባባት በመፍጠር ከ50 በመቶ እስከ 75 በመቶ ብቻ ማስከፈል እንዳለባቸው መመሪያ ቢያወርድም አራት ትምህርት ቤቶች ተግባራዊ አለማድረጋቸው በክትትል እንደተደረሰባቸው ገልጸዋል። 
ሥራ አስኪያጇ በዝርዝር እንዳነሱት፣ የካ ክፍለ ከተማ የሚገኘው ሰሪ ኤም ትምህርት ቤት የሚያዝያ ወር መቶ ፐርሰንት በማስከፈሉ፣አራዳ ክፍለ ከተማ ገነት መሰረተ ክርስቶስ ትምህርት ቤት ሙሉ ክፍያ በማስከፈሉ፣ ንፋስ ስልክ ላፍቶ ክፍለ ከተማ የሚገኙት ሮማን አካዳሚ ‹‹ያሉኝ ተማሪዎች ቁጥር አነስተኛ ነው ›› በሚል 83 በመቶ በማስከፈሉ እና ለምለም ትምህርት ቤት ‹‹የተማሪዎቼ ቁጥር አነስተኛ በመሆኑና የክፍያ መጠናችንም አነስተኛ ነው›› በሚል መቶ ፐርሰንት በማስከፈሉ የወጣውን መመሪያ ጥሰው ተገኝተዋል ይላሉ፡፡ 
በዚህ መሰረት ትምህርት ቤቶቹ በ2012 ዓ.ም የተቀበሏቸውን ተማሪዎች፣ መምህራንና ሠራተኞች እስከ ነሐሴ 30 ድረስ በመመሪያው መሰረት እንዲያስተናግዱ እና በ2013 ዓ.ም ግን ምንም ዓይነት የተማሪዎች ምዝገባ ማከናወን እንደማይችሉና የእውቅና ፈቃዳቸው እንዲሰረዝ መደረጉን ወይዘሮ ሸዊት ሻንካ አብራርተዋል።ወላጆችም ይሄን አውቀው እንደየ አቅማቸው ሌሎች አማራጮችን አስቀድመው ሊያመቻቹ እንደሚገባ አሳስበዋል።አዲስ ዘመን ግንቦት 29/2012ሙሐመድ ሁሴን